作者：刘子寰
词牌/韵律：沁园春

paragraphs: 云壑泉泓，小者如杯，大者如罂。
更石筵平莹，宽容数客，淙流回激，环绕飞觥。
三涧交流，两崖悬瀑，捣雪飞霜落翠屏。
经行处，有丹荑碧草，古木苍藤。
徘徊却倚山楹。
笑山水娱人若有情。
见傍回侧转，峰峦叠叠，欲穷还有，岩谷层层。
仰视云间，茅茨鸡犬，疑是仙家来避秦。
青林表，望烟霞缥缈，隐隐鸾笙。